

VLADA REPUBLIKE HRVATSKE

Zagreb, 30. srpnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjeni Odluke o iznimnim mjerama kontrole cijena za određene proizvode |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **PRIJEDLOG**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18) i članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01), Vlada Republike Hrvatske je na sjednici održanoj ……2020. godine donijela

**O D L U K U**

**o izmjeni Odluke o iznimnim mjerama kontrole cijena za određene proizvode**

**I.**

U Odluci o iznimnim mjerama kontrole cijena za određene proizvode („Narodne novine“, br. 30/20 i 53/20), točka II. mijenja se i glasi:

„Proizvodi iz točke I. ove Odluke su:

1. sredstva za dezinfekciju vode, prostora i ruku (uključujući koncentrirani alkohol)
2. zaštitni kombinezoni i druga zaštitna i medicinska odjeća i obuća
3. zaštitne naočale i viziri
4. zaštitne rukavice
5. zaštitne navlake za cipele
6. zaštitne maske – kirurška, FFP2, FFP3
7. maske za lice
8. respiratori/transportni ventilatori
9. lijekovi i medicinski proizvodi
10. posteljno i ostalo rublje za zdravstveni sustav.“.

**II.**

Ova Odluka stupa na snagu prvoga dana od dana objave u „Narodnim novinama“.

Klasa:

Urbroj:

Zagreb, 2020.

 PREDSJEDNIK

 mr. sc. Andrej Plenković

**Obrazloženje**

Svrha Odluke o iznimnim mjerama kontrole cijena za određene proizvode (Narodne novine, br. 30/20) od 15. ožujka 2020.g., koja je dopunjena Odlukom o dopunama Odluke o iznimnim mjerama kontrole cijena za određene proizvoda (Narodne novine, br. 53/20) od 30. travnja 2020.g. bila je sprječavanje negativnih učinaka promjene pojedinih cijena proizvoda, a time i mogućnost monopolističkog određivanja cijena proizvoda, u okolnostima nastanka epidemije bolesti COVID-19 uzrokovane virusom SARS–CoV-2u Republici Hrvatskoj. Odluke su donesene kako bi se zaštitili potrošači i njihovo zdravlje.

Vlada Republike Hrvatske usvojila je u međuvremenu niz mjera kojima se pokreću gospodarske aktivnosti nakon prve faze epidemije bolesti COVID-19, a odlukama Nacionalnog stožera omogućen je rad svim gospodarskim subjektima uz pridržavanje propisanih epidemioloških pravila.

 Nadalje, uzimajući u obzir da je opskrba stanovništva kroz maloprodajne lance redovita te da nije zabilježena nestašica proizvoda na tržištu, ovom se izmjenom Odluke iz iznimne kontrole cijena predlaže izostaviti prehrambene i kozmetičke proizvode za svakodnevnu uporabu te time omogućiti funkcioniranje tržišta u skladu s načelima ponude i potražnje.

 Izmjene Odluke potaknute su i sa strane gospodarskih udruženja, prvenstveno udruženja trgovine i prehrambene industrije.

 Međutim, budući u Republici Hrvatskoj nije prestala ugroza od bolesti COVID-19 uzrokovane virusom SARS–CoV-2 i bilježe se novi slučajevi zaraze, odnosno bolesti, opravdano je odredbe izvorne Odluke nastaviti primjenjivati na lijekove i medicinske proizvode, zaštitne maske, zaštitnu odjeću i opremu, kao i dezinfekcijska sredstva.